CELEX: 32022R0805
Language: el
Date: 2022-02-16 00:00:00
Title: Κατ’ εξουσιοδότηση κανονισμός (ΕΕ) 2022/805 της Επιτροπής της 16ης Φεβρουαρίου 2022 για τη συμπλήρωση του κανονισμού (ΕΕ) 2016/1011 του Ευρωπαϊκού Κοινοβουλίου και του Συμβουλίου με τον προσδιορισμό τελών που εφαρμόζονται κατά την εποπτεία ορισμένων διαχειριστών δεικτών αναφοράς από την Ευρωπαϊκή Αρχή Κινητών Αξιών και Αγορών (Κείμενο που παρουσιάζει ενδιαφέρον για τον ΕΟΧ)

24.5.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 145/14
               
            
         ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2022/805 ΤΗΣ ΕΠΙΤΡΟΠΗΣ
         της 16ης Φεβρουαρίου 2022
         για τη συμπλήρωση του κανονισμού (ΕΕ) 2016/1011 του Ευρωπαϊκού Κοινοβουλίου και του Συμβουλίου με τον προσδιορισμό τελών που εφαρμόζονται κατά την εποπτεία ορισμένων διαχειριστών δεικτών αναφοράς από την Ευρωπαϊκή Αρχή Κινητών Αξιών και Αγορών
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2016/1011 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, σχετικά με τους δείκτες που χρησιμοποιούνται ως δείκτες αναφοράς σε χρηματοπιστωτικά μέσα και χρηματοπιστωτικές συμβάσεις ή για τη μέτρηση της απόδοσης επενδυτικών κεφαλαίων, και για την τροποποίηση των οδηγιών 2008/48/ΕΚ και 2014/17/ΕΕ και του κανονισμού (ΕΕ) αριθ. 596/2014 (1), και ιδίως το άρθρο 48ιβ παράγραφος 3,
         Εκτιμώντας τα ακόλουθα:
         
                     (1)
                  
                  
                     Σύμφωνα με το άρθρο 48ιβ του κανονισμού (ΕΕ) 2016/1011, η ΕΑΚΑΑ οφείλει να χρεώνει στους διαχειριστές δεικτών αναφοράς κρίσιμης σημασίας καθώς και στους διαχειριστές δεικτών αναφοράς τρίτων χωρών τέλη που συνδέονται με αιτήσεις αδειοδότησης σύμφωνα με το άρθρο 34 και με αιτήσεις αναγνώρισης στο πλαίσιο του άρθρου 32 του εν λόγω κανονισμού, καθώς και ετήσια τέλη που συνδέονται με την εκτέλεση των καθηκόντων της σύμφωνα με τον εν λόγω κανονισμό και αφορούν τους δείκτες αναφοράς κρίσιμης σημασίας και τους αναγνωρισμένους διαχειριστές δεικτών αναφοράς τρίτων χωρών. Σύμφωνα με το άρθρο 48ιβ παράγραφος 2 του κανονισμού (ΕΕ) 2016/1011, τα εν λόγω τέλη πρέπει να είναι αναλογικά προς τον κύκλο εργασιών του οικείου διαχειριστή δεικτών αναφοράς και να καλύπτουν όλες τις δαπάνες που πραγματοποιεί η ΕΑΚΑΑ για τη χορήγηση άδειας ή για την αναγνώριση και την εκτέλεση των καθηκόντων της σε σχέση με τους διαχειριστές δεικτών αναφοράς κρίσιμης σημασίας και τους διαχειριστές δεικτών αναφοράς τρίτων χωρών στο πλαίσιο του εν λόγω κανονισμού.
                  
               
                     (2)
                  
                  
                     Τα τέλη που χρεώνονται για τις δραστηριότητες της ΕΑΚΑΑ που συνδέονται με διαχειριστές δεικτών αναφοράς κρίσιμης σημασίας και δεικτών αναφοράς τρίτων χωρών θα πρέπει να καθορίζονται σε τέτοιο επίπεδο ώστε να αποφεύγεται η σημαντική συσσώρευση ελλείμματος ή πλεονάσματος. Σε περίπτωση που υπάρχει επαναλαμβανόμενο σημαντικό πλεόνασμα ή έλλειμμα, θα πρέπει να αναθεωρείται το επίπεδο των τελών.
                  
               
                     (3)
                  
                  
                     Τα τέλη που συνδέονται με αιτήσεις αδειοδότησης (στο εξής: τέλη αδειοδότησης) και με αιτήσεις αναγνώρισης (στο εξής: τέλη αναγνώρισης) θα πρέπει να χρεώνονται σε διαχειριστές δεικτών αναφοράς κρίσιμης σημασίας και σε διαχειριστές δεικτών αναφοράς τρίτων χωρών για την κάλυψη των δαπανών που πραγματοποιεί η ΕΑΚΑΑ κατά τη διεκπεραίωση των αιτήσεων αδειοδότησης και αναγνώρισης, όπως είναι, μεταξύ άλλων, οι δαπάνες για να ελεγχθεί η πληρότητα των αιτήσεων, για την αίτηση παροχής πρόσθετων πληροφοριών, για τη σύνταξη αποφάσεων, καθώς και οι δαπάνες που αφορούν την αξιολόγηση της συστημικής σημασίας των δεικτών αναφοράς κρίσιμης σημασίας καθώς και τη συμμόρφωση των διαχειριστών δεικτών αναφοράς τρίτων χωρών.
                  
               
                     (4)
                  
                  
                     Δεδομένου ότι για την αξιολόγηση των αιτήσεων απαιτούνται εξίσου πολλοί πόροι, είτε οι αιτήσεις υποβάλλονται από μεγάλους είτε από μικρούς διαχειριστές, τα τέλη αναγνώρισης θα πρέπει να συνίστανται σε ένα κατ’ αποκοπή τέλος αναγνώρισης, ίδιου ύψους για όλους τους διαχειριστές τρίτων χωρών.
                  
               
                     (5)
                  
                  
                     Με βάση τον αναμενόμενο φόρτο εργασίας και το κόστος που αντιστοιχεί στην ΕΑΚΑΑ, το οποίο πρόκειται να καλυφθεί πλήρως από το εφάπαξ τέλος αναγνώρισης, το κόστος αξιολόγησης μιας αίτησης αναγνώρισης θα πρέπει να οριστεί στο ποσό των 40 000 EUR.
                  
               
                     (6)
                  
                  
                     Οι δείκτες αναφοράς κρίσιμης σημασίας υπόκεινται σε πιο ενδελεχή έλεγχο βάσει του κανονισμού (ΕΕ) 2016/1011 και οι διαχειριστές τους πρέπει να συμμορφώνονται με αυστηρότερες οργανωτικές απαιτήσεις. Κατά συνέπεια, η διαδικασία αδειοδότησης συνεπάγεται μεγαλύτερο φόρτο εργασίας για την ΕΑΚΑΑ. Ως εκ τούτου, το τέλος αδειοδότησης που χρεώνεται στον διαχειριστή δείκτη αναφοράς κρίσιμης σημασίας θα πρέπει να είναι σημαντικά υψηλότερο από το τέλος που χρεώνεται για την αξιολόγηση της αίτησης αναγνώρισης.
                  
               
                     (7)
                  
                  
                     Για λόγους ενίσχυσης της ποιότητας και της πληρότητας των αιτήσεων που λαμβάνονται, και σύμφωνα με την προσέγγιση της ΕΑΚΑΑ για την καταχώριση των οντοτήτων που εποπτεύει, το τέλος αναγνώρισης θα πρέπει να καταβάλλεται κατά τον χρόνο υποβολής της αίτησης.
                  
               
                     (8)
                  
                  
                     Επίσης θα πρέπει να χρεώνονται ετήσια τέλη σε διαχειριστές δεικτών αναφοράς κρίσιμης σημασίας και σε διαχειριστές δεικτών αναφοράς τρίτων χωρών για την κάλυψη των δαπανών που πραγματοποιεί η ΕΑΚΑΑ για την εκτέλεση των καθηκόντων της βάσει του κανονισμού (ΕΕ) 2016/1011 όσον αφορά τη συνεχή εποπτεία των εν λόγω διαχειριστών. Όσον αφορά τους διαχειριστές δεικτών αναφοράς τρίτων χωρών, τα εν λόγω τέλη θα πρέπει να καλύπτουν την εφαρμογή και τη διατήρηση ρυθμίσεων που αφορούν τη συνεργασία με αρχές τρίτων χωρών, καθώς και την παρακολούθηση των εξελίξεων σε θέματα ρύθμισης και εποπτείας σε τρίτες χώρες. Όσον αφορά τους δείκτες αναφοράς κρίσιμης σημασίας, τα τέλη θα πρέπει επίσης να καλύπτουν τα έξοδα που βαρύνουν την ΕΑΚΑΑ και σχετίζονται με τη συνεχή εποπτεία της συμμόρφωσης των εν λόγω διαχειριστών με τις απαιτήσεις που ορίζονται στο άρθρο 48ιβ και στον τίτλο VI του κανονισμού (ΕΕ) 2016/1011, μεταξύ άλλων μέσω συγκρίσιμης συμμόρφωσης εφόσον προβλέπεται.
                  
               
                     (9)
                  
                  
                     Το κόστος της συνεχούς εποπτείας ενός δείκτη αναφοράς κρίσιμης σημασίας εξαρτάται από το αν η ΕΑΚΑΑ οφείλει να συγκροτήσει και να προεδρεύσει σε συλλογικό όργανο εποπτών για τον εν λόγω δείκτη αναφοράς, γεγονός το οποίο αντιστοιχεί σε σημαντικό πρόσθετο φόρτο εργασίας. Ως εκ τούτου, είναι σκόπιμο να διαφοροποιούνται οι δύο περιπτώσεις όταν καθορίζονται τα τέλη εποπτείας. Αντιθέτως, όσον αφορά την κατηγορία των δεικτών αναφοράς κρίσιμης σημασίας, δεν είναι απαραίτητο να διαφοροποιούνται τα τέλη εποπτείας ανάλογα με τον ετήσιο κύκλο εργασιών του διαχειριστή, καθώς οι δείκτες αναφοράς κρίσιμης σημασίας έχουν εξ ορισμού συστημικό αντίκτυπο στην Ένωση.
                  
               
                     (10)
                  
                  
                     Το αν θα υποβληθεί αίτηση αναγνώρισης στην Ένωση είναι απόφαση που λαμβάνουν οι διαχειριστές δεικτών αναφοράς τρίτων χωρών η οποία βασίζεται σε εμπορικά κριτήρια, καθώς η προσφορά των δεικτών αναφοράς στην Ένωση αναμένεται να αποφέρει έσοδα. Ως εκ τούτου, για τους αναγνωρισμένους διαχειριστές δεικτών αναφοράς τρίτων χωρών, τα εποπτικά τέλη θα πρέπει να διαμορφώνονται ως συνάρτηση των εσόδων που αποκομίζουν οι διαχειριστές από τη χρήση των εν λόγω δεικτών αναφοράς στην Ένωση. Σε περίπτωση που δεν υπάρχουν έσοδα, το ελάχιστο εποπτικό τέλος θα πρέπει να οριστεί στο ποσό των 20 000 EUR.
                  
               
                     (11)
                  
                  
                     Για να αποθαρρύνεται η υποβολή επαναλαμβανόμενων ή αβάσιμων αιτήσεων, τα τέλη αναγνώρισης και τα τέλη αδειοδότησης δεν θα πρέπει να επιστρέφονται σε περίπτωση που ο αιτών ανακαλεί την αίτησή του. Δεδομένου ότι, σε περίπτωση που απορρίπτεται η αίτηση αναγνώρισης ή αδειοδότησης, το διοικητικό έργο που απαιτείται είναι ίδιο με αυτό που απαιτείται σε περίπτωση που η αίτηση γίνεται δεκτή, τα τέλη αναγνώρισης και τα τέλη αδειοδότησης δεν θα πρέπει να επιστρέφονται στην περίπτωση που απορρίπτεται η άδεια ή η αναγνώριση.
                  
               
                     (12)
                  
                  
                     Σύμφωνα με τον κανονισμό (ΕΕ) 2021/168 του Ευρωπαϊκού Κοινοβουλίου και του Συμβουλίου (2), οι δείκτες αναφοράς τρίτων χωρών μπορούν να χρησιμοποιούνται στην Ένωση δίχως να απαιτείται από τους αντίστοιχους διαχειριστές να επιδιώκουν έκδοση αποφάσεων ισοδυναμίας ή αναγνώριση ή προσυπογραφή κατά τη μεταβατική περίοδο που παρατείνεται έως το 2023. Κατά τη διάρκεια της εν λόγω μεταβατικής περιόδου οι διαχειριστές δεικτών αναφοράς που βρίσκονται σε τρίτες χώρες μπορούν να συμμετέχουν προαιρετικά στο καθεστώς αναγνώρισης στην Ένωση, γεγονός που σημαίνει ότι οι δείκτες αναφοράς τους θα παραμείνουν διαθέσιμοι προς χρήση στην Ένωση μετά τη λήξη της μεταβατικής περιόδου. Ως εκ τούτου, κατά τη διάρκεια της εν λόγω περιόδου, οι διατάξεις σχετικά με τα τέλη αναγνώρισης και τα εποπτικά τέλη, θα πρέπει να εφαρμόζονται μόνο σε διαχειριστές που βρίσκονται σε τρίτες χώρες, οι οποίοι έχουν υποβάλει οικειοθελώς αίτηση αναγνώρισης πριν από τη λήξη της μεταβατικής περιόδου που θεσπίστηκε με τον κανονισμό (ΕΕ) 2021/168 κι εφόσον η σχετική εθνική αρμόδια αρχή ή η ΕΑΚΑΑ έχει χορηγήσει την εν λόγω αναγνώριση.
                  
               
                     (13)
                  
                  
                     Για να διασφαλιστεί η ομαλή εφαρμογή των νέων εποπτικών εξουσιών που ανατίθενται στην ΕΑΚΑΑ, ο παρών κανονισμός θα πρέπει να αρχίσει να ισχύει επειγόντως,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Αντικείμενο και πεδίο εφαρμογής
            Ο παρών κανονισμός θεσπίζει κανόνες σχετικά με τα τέλη που μπορεί να χρεώνει η ΕΑΚΑΑ στους διαχειριστές δεικτών αναφοράς όσον αφορά τη χορήγηση άδειας, την αναγνώριση και την εποπτεία.
         
         
            Άρθρο 2
            Ορισμοί
            Για τους σκοπούς του παρόντος κανονισμού, ισχύουν οι ακόλουθοι ορισμοί:
            
                        1)
                     
                     
                        «δείκτης αναφοράς κρίσιμης σημασίας»: δείκτης αναφοράς κρίσιμης σημασίας σύμφωνα με το άρθρο 20 παράγραφος 1 στοιχεία α) και γ) του κανονισμού (ΕΕ) 2016/1011·
                     
                  
                        2)
                     
                     
                        «δείκτης αναφοράς τρίτης χώρας»: δείκτης αναφοράς ο διαχειριστής του οποίου βρίσκεται εκτός της Ένωσης.
                     
                  
         
            Άρθρο 3
            Τέλη αναγνώρισης και τέλη αδειοδότησης
            
               1.   Ο διαχειριστής δεικτών αναφοράς που είναι εγκατεστημένος σε τρίτη χώρα και υποβάλλει αίτηση αναγνώρισης βάσει του άρθρου 32 του κανονισμού (ΕΕ) 2016/1011 καταβάλλει τέλος αναγνώρισης ύψους 40 000 EUR.
            
            
               2.   Ο διαχειριστής δείκτη αναφοράς κρίσιμης σημασίας που υποβάλλει αίτηση αδειοδότησης βάσει του άρθρου 34 του κανονισμού (ΕΕ) 2016/1011 καταβάλλει τέλος για την υποβολή της αίτησης που ανέρχεται σε 250 000 EUR.
            
            
               3.   Το τέλος αδειοδότησης και το τέλος αναγνώρισης καταβάλλονται κατά την υποβολή της αίτησης και μετά τη λήψη χρεωστικού σημειώματος της ΕΑΚΑΑ.
            
            
               4.   Στην περίπτωση αιτήσεων που οι εθνικές αρμόδιες αρχές λαμβάνουν μετά την 1η Οκτωβρίου 2021 και διαβιβάζουν στην ΕΑΚΑΑ, τα τέλη αναγνώρισης καταβάλλονται στις αρχές του 2022.
            
            
               5.   Τα τέλη αναγνώρισης και τα τέλη αδειοδότησης δεν επιστρέφονται.
            
         
         
            Άρθρο 4
            Ετήσια εποπτικά τέλη
            
               1.   Ο διαχειριστής ενός ή περισσότερων δεικτών αναφοράς κρίσιμης σημασίας καταβάλλει ετήσιο εποπτικό τέλος ως εξής:
               
                           α)
                        
                        
                           250 000 EUR αν η ΕΑΚΑΑ πρέπει να προεδρεύσει σε συλλογικό όργανο εποπτών σύμφωνα με το άρθρο 46 του κανονισμού (ΕΕ) 2016/1011·
                        
                     
                           β)
                        
                        
                           200 000 EUR αν η ΕΑΚΑΑ δεν πρέπει να προεδρεύσει σε συλλογικό όργανο εποπτών σύμφωνα με το άρθρο 46 του κανονισμού (ΕΕ) 2016/1011.
                        
                     
            
               2.   Ο διαχειριστής δείκτη αναφοράς που είναι εγκατεστημένος σε τρίτη χώρα και είναι αναγνωρισμένος από την ΕΑΚΑΑ καταβάλλει ετήσιο εποπτικό τέλος το οποίο υπολογίζεται ως εξής:
               
                           α)
                        
                        
                           το ετήσιο εποπτικό τέλος για δεδομένο έτος (ν) ανέρχεται στο συνολικό ετήσιο τέλος που ισχύει για τους αναγνωρισμένους διαχειριστές τρίτων χωρών, κατόπιν αναπροσαρμογής με τον συντελεστή του κύκλου εργασιών·
                        
                     
                           β)
                        
                        
                           το συνολικό ετήσιο τέλος για τους αναγνωρισμένους διαχειριστές τρίτων χωρών για δεδομένο έτος (ν) είναι ίσο με τον προϋπολογισμό για τα εποπτικά καθήκοντα της ΕΑΚΑΑ που αντιστοιχούν στον κανονισμό (ΕΕ) 2016/1011 για το εν λόγω έτος (ν), μείον τα ετήσια εποπτικά τέλη που καταβάλλονται στην ΕΑΚΑΑ από διαχειριστές δεικτών αναφοράς κρίσιμης σημασίας για το συγκεκριμένο έτος (ν)·
                        
                     
                           γ)
                        
                        
                           για κάθε διαχειριστή τρίτης χώρας ο συντελεστής κύκλου εργασιών ισούται με το μερίδιο του εφαρμοστέου κύκλου εργασιών του εν λόγω διαχειριστή στον συνολικό κύκλο εργασιών που παράγεται από όλους τους αναγνωρισμένους διαχειριστές τρίτων χωρών
                           
                     
                           δ)
                        
                        
                           το ελάχιστο ετήσιο εποπτικό τέλος για αναγνωρισμένους διαχειριστές τρίτων χωρών ανέρχεται σε 20 000 EUR, συμπεριλαμβανομένων των περιπτώσεων στις οποίες ο εφαρμοστέος κύκλος εργασιών του αναγνωρισμένου διαχειριστή τρίτης χώρας ισούται με μηδέν.
                        
                     
            
               3.   Οι διαχειριστές δεικτών αναφοράς καταβάλλουν τα ετήσια εποπτικά τέλη στην ΕΑΚΑΑ το αργότερο στις 31 Μαρτίου του ημερολογιακού έτους κατά το οποίο οφείλονται. Εάν δεν είναι διαθέσιμες πληροφορίες για τα προηγούμενα ημερολογιακά έτη, τα τέλη υπολογίζονται με βάση τις πλέον πρόσφατες διαθέσιμες πληροφορίες για τα ετήσια τέλη. Τα ετήσια τέλη που έχουν καταβληθεί δεν επιστρέφονται.
            
         
         
            Άρθρο 5
            Ετήσια εποπτικά τέλη κατά το έτος αναγνώρισης ή αδειοδότησης
            Κατά παρέκκλιση από το άρθρο 4, κατά τη διάρκεια του πρώτου έτους το εποπτικό τέλος που ισχύει για τους αναγνωρισμένους διαχειριστές τρίτων χωρών και για τους αδειοδοτημένους διαχειριστές δεικτών αναφοράς κρίσιμης σημασίας, όσον αφορά το έτος κατά το οποίο αναγνωρίστηκαν ή έλαβαν άδεια, υπολογίζεται με μείωση του εποπτικού τέλους αφού αυτό αναπροσαρμοστεί με τον ακόλουθο συντελεστή:
            
               
            Το εποπτικό τέλος του πρώτου έτους καταβάλλεται αφού η ΕΑΚΑΑ ενημερώσει τον διαχειριστή ότι η αίτησή του έγινε δεκτή και εντός 30 ημερών από την ημερομηνία έκδοσης του αντίστοιχου χρεωστικού σημειώματος από την ΕΑΚΑΑ.
            Κατά παρέκκλιση από τις εφαρμοστέες διατάξεις, όταν ο διαχειριστής δεικτών αναφοράς λαμβάνει άδεια κατά τη διάρκεια του Δεκεμβρίου, δεν καταβάλλει το εποπτικό τέλος του πρώτου έτους.
         
         
            Άρθρο 6
            Εφαρμοστέος κύκλος εργασιών
            Ο κύκλος εργασιών αναγνωρισμένου διαχειριστή δεικτών αναφοράς τρίτης χώρας συνίσταται στα έσοδα που αποκτά σε σχέση με τη χρήση των δεικτών αναφοράς του από εποπτευόμενες οντότητες στην Ένωση κατά τη διάρκεια του πιο πρόσφατου συμπληρωμένου οικονομικού έτους του συγκεκριμένου διαχειριστή.
            Ο αναγνωρισμένος διαχειριστής δεικτών αναφοράς τρίτης χώρας παρέχει σε ετήσια βάση στην ΕΑΚΑΑ ελεγμένα αριθμητικά στοιχεία με τα οποία επιβεβαιώνονται τα έσοδα που αποκτά σε σχέση με τη χρήση των δεικτών αναφοράς του στην Ένωση. Τα αριθμητικά στοιχεία πιστοποιούνται από εξωτερικούς ελεγκτές και υποβάλλονται στην ΕΑΚΑΑ με ηλεκτρονικά μέσα πριν από τις 30 Σεπτεμβρίου κάθε έτους. Εάν διαχειριστής τρίτης χώρας αναγνωρίζεται μετά την 30ή Σεπτεμβρίου ενός ημερολογιακού έτους, παρέχει τα αριθμητικά στοιχεία αμέσως μετά την αναγνώριση και έως το τέλος του ημερολογιακού έτους κατά το οποίο πραγματοποιείται η αναγνώριση. Τα έγγραφα που περιλαμβάνουν τα ελεγμένα αριθμητικά στοιχεία υποβάλλονται σε γλώσσα που χρησιμοποιείται συνήθως στον τομέα των χρηματοπιστωτικών υπηρεσιών.
            Εάν τα δηλωθέντα έσοδα εκφράζονται σε νόμισμα διαφορετικό από το ευρώ, η ΕΑΚΑΑ μετατρέπει τα εν λόγω έσοδα σε ευρώ χρησιμοποιώντας τη μέση συναλλαγματική ισοτιμία του ευρώ που ισχύει κατά την περίοδο στην οποία καταγράφονται τα έσοδα. Για αυτόν τον σκοπό, χρησιμοποιείται η συναλλαγματική ισοτιμία αναφοράς με το ευρώ που δημοσιεύει η Ευρωπαϊκή Κεντρική Τράπεζα.
            Οι διαχειριστές τρίτων χωρών που λαμβάνουν αναγνώριση πριν από την 1η Ιανουαρίου 2022 παρέχουν στοιχεία στην ΕΑΚΑΑ για τον οικείο κύκλο εργασιών του 2020 έως τις 31 Ιανουαρίου 2022.
         
         
            Άρθρο 7
            Γενικοί όροι πληρωμής
            
               1.   Όλα τα τέλη είναι πληρωτέα σε ευρώ.
            
            
               2.   Οι καθυστερημένες πληρωμές επισύρουν ημερήσια χρηματική ποινή ίση με το 0,1 % του οφειλόμενου ποσού.
            
         
         
            Άρθρο 8
            Καταβολή τελών για υποβολή αιτήσεων και για χορήγηση αδειών
            
               1.   Τα τέλη για την υποβολή αίτησης, τη χορήγηση άδειας ή την παράταση της άδειας οφείλονται κατά τον χρόνο που ο διαχειριστής δεικτών αναφοράς υποβάλλει τη σχετική αίτηση και καταβάλλονται εξολοκλήρου εντός 30 ημερών από την ημερομηνία έκδοσης του τιμολογίου από την ΕΑΚΑΑ.
            
            
               2.   Η ΕΑΚΑΑ δεν επιστρέφει τέλη σε διαχειριστή δεικτών αναφοράς ο οποίος αποφασίζει να αποσύρει την αίτηση που έχει υποβάλει για χορήγηση άδειας.
            
         
         
            Άρθρο 9
            Καταβολή ετήσιων εποπτικών τελών
            
               1.   Το ετήσιο εποπτικό τέλος που αναφέρεται στο άρθρο 4 και αφορά ένα οικονομικό έτος καταβάλλεται στην ΕΑΚΑΑ πριν από τις 31 Μαρτίου του ημερολογιακού έτους κατά το οποίο οφείλεται. Τα τέλη υπολογίζονται με βάση τις πλέον πρόσφατες διαθέσιμες πληροφορίες για τα ετήσια τέλη.
            
            
               2.   Η ΕΑΚΑΑ δεν επιστρέφει τα ετήσια εποπτικά τέλη.
            
            
               3.   Η ΕΑΚΑΑ αποστέλλει το τιμολόγιο στον διαχειριστή δεικτών αναφοράς τουλάχιστον 30 ημέρες πριν από τη λήξη της προθεσμίας πληρωμής.
            
         
         
            Άρθρο 10
            Επιστροφή ποσών σε εθνικές αρμόδιες αρχές
            
               1.   Σε περίπτωση που η ΕΑΚΑΑ αναθέτει καθήκοντα σε εθνικές αρμόδιες αρχές, μόνον η ΕΑΚΚΑ χρεώνει το τέλος αναγνώρισης και τα ετήσια εποπτικά τέλη που αφορούν τους διαχειριστές τρίτων χωρών και τους διαχειριστές δεικτών αναφοράς κρίσιμης σημασίας.
            
            
               2.   Η ΕΑΚΑΑ επιστρέφει τα δέοντα ποσά στην εθνική αρμόδια αρχή για τις πραγματικές δαπάνες που προκύπτουν από εργασίες που πραγματοποιούνται σύμφωνα με τον κανονισμό (ΕΕ) 2016/1011 και εφόσον πληρούνται οι ακόλουθες προϋποθέσεις:
               
                           α)
                        
                        
                           η ΕΑΚΑΑ και η αρμόδια αρχή συμφωνούν για το εν λόγω ποσό πριν από την ανάθεση καθηκόντων·
                        
                     
                           β)
                        
                        
                           το ποσό είναι μικρότερο από το συνολικό ποσό των εποπτικών τελών που καταβάλλονται στην ΕΑΚΑΑ από τους αντίστοιχους διαχειριστές δεικτών αναφοράς.
                        
                     
         
         
            Άρθρο 11
            Μεταβατικές διατάξεις
            
               1.   Το άρθρο 3 δεν εφαρμόζεται σε διαχειριστές δεικτών αναφοράς κρίσιμης σημασίας και σε διαχειριστές δεικτών αναφοράς τρίτων χωρών, οι οποίοι διαθέτουν ήδη άδεια ή έχουν αναγνωριστεί από εθνικές αρμόδιες αρχές πριν από την έναρξη ισχύος του παρόντος κανονισμού.
            
            
               2.   Κατά παρέκκλιση από το άρθρο 12 παράγραφος 1, σε περίπτωση που ο παρών κανονισμός αρχίσει να ισχύει μετά τον τρίτο μήνα του 2022, τα ετήσια εποπτικά τέλη για το έτος 2022 που ισχύουν για διαχειριστές δεικτών αναφοράς οι οποίοι τελούν υπό την εποπτεία της ΕΑΚΑΑ οφείλονται εντός 30 ημερών από την ημερομηνία έκδοσης του τιμολογίου από την ΕΑΚΑΑ.
            
            
               3.   Για τον υπολογισμό που αναφέρεται στο άρθρο 4 παράγραφος 2 και αφορά τα ετήσια εποπτικά τέλη για το έτος 2022 τα οποία ισχύουν για διαχειριστές δεικτών αναφοράς που τελούν υπό την εποπτεία της ΕΑΚΑΑ, ο εφαρμοστέος κύκλος εργασιών, κατά παρέκκλιση του άρθρου 4 παράγραφος 2 στοιχεία α) έως δ), βασίζεται προσωρινά σε έσοδα που προκύπτουν κατά το 2021. Όταν οι ελεγμένοι λογαριασμοί για το έτος 2021 καταστούν διαθέσιμοι, οι διαχειριστές δεικτών αναφοράς υποβάλλουν τους εν λόγω λογαριασμούς στην ΕΑΚΑΑ χωρίς καθυστέρηση. Η ΕΑΚΑΑ θα υπολογίσει εκ νέου τα ετήσια εποπτικά τέλη για το έτος 2021 με βάση τους λογαριασμούς που έχουν ελεγχθεί και θα υποβάλει τελικό τιμολόγιο για το ποσό της διαφοράς σε κάθε διαχειριστή δείκτη αναφοράς.
            
         
         
            Άρθρο 12
            Έναρξη ισχύος και ημερομηνία εφαρμογής
            Ο παρών κανονισμός αρχίζει να ισχύει και να εφαρμόζεται την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 16 Φεβρουαρίου 2022.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 171 της 29.6.2016, σ. 1.
         
            (2)  Κανονισμός (ΕΕ) 2021/168 του Ευρωπαϊκού Κοινοβουλίου και του Συμβουλίου, της 10ης Φεβρουαρίου 2021, για την τροποποίηση του κανονισμού (ΕΕ) 2016/1011 όσον αφορά την εξαίρεση ορισμένων δεικτών αναφοράς τρεχουσών συναλλαγματικών ισοτιμιών τρίτων χωρών και τον καθορισμό υποκατάστατων για ορισμένους δείκτες αναφοράς που τίθενται σε παύση και για την τροποποίηση του κανονισμού (ΕΕ) αριθ. 648/2012 (ΕΕ L 49 της 12.2.2021, σ. 6).